  Майя Бывальцева «Ижавиа» — элькунлэн асъетысьтыз огсыр но табышен ужась предприятие, сое кыклы люкон — аэропортлы но авиаотрядлы — азьланяз умой ужаны уз юртты. 29-тӥ пӧсьтолэзе журналистъёсын вераськыкуз Александр Соловьёв Монополиосын нюръяськонъя федерал ёзэслэн улосвылъя управлениезлэн пуктэтэныз валче компания котырын кылдэм югдур пумысен малпанъёссэ шараяз. «2013-тӥ арозь «Ижавиа» элькунлы ыштонъёс гинэ вайылӥз, 2013-тӥ арын воштӥськон дыр вуиз, 2014-тӥ арын соос табышен ужазы ни, трос ӧвӧл ке но. 2015-тӥ арын соос пӧртэм коньдэтъёсы 280 миллион манет тыризы ни», — вераз Александр Соловьёв. Улосвыл кивалтӥсьлэн кылъёсызъя, предприятилэн экономикаез вылын шӧдӥськись одӥгез валтӥсь люкетэз — азьвыл солы авиакеросин вае вал коммерци огазеяськон, со эстӥськонэз туж дуноез вузалляз. Сое воштӥзы. Элькунлэн тӧроез тодаз ваиз, куке 2014-тӥ арын со Удмуртилэн тӧроезлэсь ужзэ быдэсъясь луиз, компаниез люкон дорозь кӧня ке гинэ нунал кылемын на вал. Тодэ вайытом, соку улосвыллэн выль кивалтӥсьёсыз со ужанрадэз берлань берыктӥзы. Али авиапредприятие перрон автобусэз но трапъёсты выльдӥз, уждунэз 40 процентлы будэтӥз. Компанилы умой дунъет сётэ Росавиация но. Александр Соловьёвлэн малпамезъя, авиакомпаниез люкон ужез кутскыны элькунлэн мугъёсыз ӧвӧл. «Малы? Кинлы со кулэ? Туннэ мон уг валаськы асьмелэсь монополиосын нюръяськонъя ёзэсмес, со кун ужан шат, — ойдо люком. Малы, коммерци ужъёслы? Тани та «Ижавиа», тани та — аэропорт? Иське, ойдолэ пуксён-ӝутскон чурез но нимаз висъялом. Нош со куинь коммерци ёзэсъёс куспазы вырозы, нош кин визьмогес, ӵыжытгес но тӧдьыгес! Предприятие ужа, со милям Удмуртилэн асъетаз», — вераз Александр Соловьёв. Тодэ вайытом, 26-тӥ пӧсьтолэзе Монополиосын нюръяськонъя федерал ёзэслэн Удмурт элькунъя управлениез вераз, «Ижавиа» вожвылъяськон сярысь катрадылкез тӥя шуыса. Сыӵе пуктэт кутӥзы «Саратовские авиалинии» акционер огазеяськонлэн куремезъя Ижысь авиакомпанилы пумит ӝутэм ужез эскерон кенешын. Монополиосын нюръяськонъя ёзэс компаниез авиаотрядлы но аэропортлы кужмысь люкон сярысь искен судэ вазиськыны дась луэмез сярысь но вераз. Тегъёс: Политика Ужбергатон Ижкар Транспорт Ижавиа Удмуртия УФАС АлександрСоловьёв экономиканоконьдонужпумъёс  